
AVIZ

   asupra

propunerii legislative pentru respingerea Ordonanţei de urgenţă a Guvernului nr.49/2014 privind instituirea unor măsuri în domeniul educaţiei, cercetării ştiinţifice şi pentru modificarea unor acte normative

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru respingerea Ordonanţei de urgenţă a Guvernului nr.49/2014 privind instituirea unor măsuri în domeniul educaţiei, cercetării ştiinţifice şi pentru modificarea unor acte normative, trimisă cu adresa nr. Pl.x. 455 din 20 octombrie 2014, înregistrată cu nr. 4c-11/1069 din 21 octombrie 2014. 
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare respingerea Ordonanţei de urgenţă a Guvernului nr.49/2014 privind instituirea unor măsuri în domeniul educaţiei, cercetării ştiinţifice şi pentru modificarea unor acte normative.

Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din data de 19 noiembrie 2014.

Membrii comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social transmis cu adresa nr.2137 din 9 octombrie 2014 şi avizul negativ al Consiliului Legislativ, înregistrat cu nr.1147 din 10 octombrie 2014. 

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru respingerea Ordonanţei de urgenţă a Guvernului nr.49/2014 privind instituirea unor măsuri în domeniul educaţiei, cercetării ştiinţifice şi pentru modificarea unor acte normative întrucât, în conformitate cu prevederile Constituţiei României, republicată şi ale Legii nr.24/2000 privind normele de tehnică legislativă pentru elaborarea actelor normative, ordonanţele de urgenţă emise de Guvernul României pot fi aprobate cu sau fără modificări sau respinse prin lege. Ordonanţa de urgenţă a Guvernului nr.49/2014 privind instituirea unor măsuri în domeniul educaţiei, cercetării ştiinţifice şi pentru modificarea unor acte normative a cărei abrogare se propune prin prezenta iniţiativă legislativă se află în dezbatere la comisia sesizată în fond din Camera Deputaţilor, comisie competentă să aprobe sau să respingă proiectul de lege.
În raport de obiectul şi conţinutul reglementării, iniţiativa legislativă, prin conţinutul său normativ  face parte din categoria legilor organice, fiind incidente prevederile art.73 alin.(3) lit.n) din Constituţia României, republicată. 

